Зырырагъаджэ тхылъхэр ягъэмащIэ
УФ-м Егъэджэныгъэмрэ щIэныгъэмкIэ и министерствэм курыт еджапIэхэм зэрыщрагъаджэ тхылъхэм я бжыгъэр хуэди 2,5-кIэ игъэмэщIэнущ.
Тхылъ тедзапIэ зэмылIэужьыгъуэу 26-м къабгъэдэкIа тхылъ мин 1,5-рэ Урысейм и щIэныгъэ-методическэ центрым къипщытащ икIи абыхэм я щыщу 136-р Iухыпхъэу къилъытащ. Апхуэдэ щIыкIэкIэ нобэ зэрырагъаджэ тхылъхэм зыхэпщIэу хагъэщIынущ.
КъэпщытакIуэхэр апхуэдэу ткIийуэ Iуэхум щIыбгъэдыхьа щхьэусыгъуэхэм ящыщщ материал зэрыIыгъхэм хиубыдэн хуейуэ щыт пкъыгъуэхэр ирикъуу къызэрыдамыгъэкIыр, тхылъхэм храгъэубыдапхъэу щыт едзыгъуэхэр къащыIэрыхьэн хуей пIалъэм (мазаем и 15-м нэсыхущ) зэрыфIагъэкIыр, тхылъхэм я зэхэгъэувэкIэ щапхъэхэр къызэрызэпаудыр икIи тэмэму Iуэхум и екIуэкIыкIэр къызэрамыпщытэр.
Къагъуэта дагъуэхэм япкъ иткIэ, Урысейм Егъэджэныгъэмрэ щIэныгъэмкIэ и министерствэм унафэ щхьэхуэ егъэхьэзыр къэралым и щIыналъэ псоми зэрыщрагъэджэну тхылъхэр къыхэхыным теухуауэ.
Унафэр мэлыжьыхьым и 1-м къащтэну траухуащ.
МардэщIэхэм тету ягъэхьэзыр тхылъхэр УФ-м и курыт еджапIэхэм 2014 — 2015 гъэ еджэгъуэхэм къриубыдэу Iэрагъэхьэнущ.
Жанхъуэт Зузэ.
